De Lille wil oop dissiplinêre verhoor hêKaapstad-burgemeester Patricia de Lille Foto: Phando Jikelo/African News Agency Patricia de Lille, burgemeester van Kaapstad, het Dinsdag aan verslaggewers buite die parlement gesê sy hou vol dat haar dissiplinêre verhoor deur haar party, die Demokratiese Alliansie, oop moet wees vir die publiek. “Ek kan bevestig dat die verhoor begin het, maar die prokureurs debatteer oor tegniese besonderhede. Sodra hulle dié kwessies opgelos het, kan ons amptelik met die verhoor begin en dit is wanneer ons ons versoek, dat dit ŉ oop verhoor moet wees, sal indien.” Sy het gesê van die tegniese kwessies sluit in die aanstelling van die lede van die paneel en die grondwetlike vereistes wat die DA se grondwet betref. De Lille het gesê indien haar versoek om ŉ oop verhoor afgekeur word, sal sy die paneel versoek om die verhoor uit te stel sodat die versoek in ŉ hof aangehoor kan word. Maroela Media het vroeër berig sy wil hê die verhoor moet oop wees vir die media en die publiek, sodat lede van die publiek self kan besluit of die proses regverdig is, aangesien sy beweer die aanklagte teen haar is van ŉ tegniese aard. Sy het verduidelik sy word nie self van korrupsie beskuldig nie, maar dat sy ingemeng het met die keuring van personeel en dat sy wanadministrasie versteek of goedgekeur het. De Lille staan tereg op aanklagte van wangedrag, omkopery en korrupsie deur haar party.